**BILJEŠKE UZ FINANCIJSKI IZVJEŠTAJ ZA 2017. GODINU**

Srednja škola Hrvatski kralj Zvonimir u Krku je polivalentni centar koji objedinjuje programe: Opća gimnazija, hotelijersko – turistički tehničar, ekonomist, ugostiteljstvo (konobar, kuhar), strojarstvo (automehaničar, automehatroničar i vodoinstalater). Nastava se izvodi prema nastavnim planovima i programima, koje je donijelo Ministarstvo znanosti, obrazovanja i športa, dok su sve ostale nastavne i vannastavne aktivnosti određene Godišnjim planom i programom škole te Kurikulumom. Nastava se održava u jednoj smjeni. Čak 70% učenika su putnici koji dolaze organiziranim prijevozom.

Tijekom 2017. godine održali smo i sudjelovali na sljedećim projektima i aktivnostima:

* Sudjelovanje učenika na županijskim i državnim natjecanjima
* Humanitarni Božićni sajam
* Maturanti 4G razreda predstavili su Hrvatsku na „Euroscoli“ u Europskom parlamentu u Strasbourgu. Krčki su maturanti izabrani po drugi put među najbolje europske učenike na nacionalnom natjecanju u organizaciji Ureda za informiranje RH
* Učenici 3. razreda gimnazije predstavljali su Hrvatsku u sklopu projekta Tvoja Europa, tvoj glas u Bruxellesu na temu migrantske krize
* Domaćini međužupanijskog natjecanja Ponos domovine i Državnog natjecanja iz Engleskog jezika
* Obilježavanje dana mira, sadnja masline u školskom vrtu
* Dani kruha
* Dan otvorenih vrata
* Obilježavanje dana tolerancije, dana osoba s Down sindromom, dana mira, dana planeta Zemlje, dana ružičastih majica protiv vršnjačkog nasilja
* Eko škola za eko otok
	+ - Izložba učeničkih radova Glagoljaške fraške na temu kulturno- povijesne baštine u sklopu projekta Az Buky Veja Glagolji – Slovim i glagoljam u galeriji Decumanus u Krku
		- Izrada promidžbenog filma Bakalaj na glagoljaški način u sklopu projekta Promocija zanimanja u turizmu, nagrađenog od Ministarstva turizma
		- Akcija skupljanja plastičnih čepova
		- Realizacija projekta Energetski neovisan otok Krk u suradnji sa komunalnim društvom Ponikve eko otok Krk d.o.o. iz Krka
		- Plava čistka u suradnji s TZ grada Krka
* Dan škole obilježili smo promocijom filmova: Az i Bakalaj na glagoljaški način, izložbom učeničkih fotografija, predstavljanjem realiziranih školskih projekata i aktivnosti u šk.god. 15./16. i nagrađivanjem najuspješnijih učenika i nastavnika.
* Smotra hrvatskoga školskoga filma - u Sinju je od 21. do 23. rujna 2017. održana peta Smotra hrvatskoga školskoga filma u organizaciji Agencije za odgoj i obrazovanje. Među 50 najboljih filmskih uradaka iz hrvatskih škola, za državnu Smotru školskoga filma izabran je i filmski uradak učenica Roberte Bajčić (3.G) i Miriam Volarić (3.G) koje su film „Oboji me“ snimile pod mentorstvom profesorice Gordije Marijan.
* Studentski domjenak, 22. rujna 2017.
* "Move2Learn, Learn2Move" - U okviru ove inicijative Europska komisija je organizirala nagradni natječaj za najuspješnije eTwinning projekte u školskoj godini 2016./2017. Projekt "Welcome To Wherever You Are" je dobitnik nacionalne oznake kvalitete, a učenici 3.G pod vodstvom mentorica Gordije Marijan i Elene Lipovac uključeni u projekt dobitnici su priznanja - nagradnog razrednog putovanja u Amsterdam s ciljem promicanja europskog identiteta, građanstva i povećanja međukulturalnog razumijevanja.
* Arheološki susreti - učenici naše škole, uključeni u program Arheološki susreti, 5. listopada 2017., dobili su priliku biti arheolozi amateri i zajedno s profesionalnim arheologinjama iz Arheološkog muzej u Zagrebu - AMZ te pod vodstvom kustosa Ozrena Domitera izvršili su terenski pregled arheološke zone Kaštel Baška, Sv. Ivan. Učenici su upoznati s postupcima rekognosciranja, bilježenja položaja u prostoru geodetskim uređajem, utvrđivanja koordinata GPS uređajem te dokumentiranja fotografijom, crtežom i upisom u dnevnik istraživanja. Pri povratku su posjetili i arheološki park opatije sv. Lucije u Jurandvoru.
* Dani kruha s humanim ciljem - Učenici Srednje škole Hrvatski kralj Zvonimir obilježili su Dane kruha u utorak 17. listopada 2017., sudjelujući u izradi kruha, peciva i kolača. Uz obilježavanje Dana kruha, a povodom Dana međusobnog pomaganja, 26. listopada, u predvorju škole je organizirana humanitarna prodaja pekarskih proizvoda, a cijeli prihod od prodaje je namijenjen učenicima slabijega imovinskog stanja.
* Obilježavanje Dana kravate - Srednju školu Hrvatski kralj Zvonimir svakog 18. listopada krasi neobičan modni dodatak. Naime, kravata duga dvadeset metara, koju su učenici i profesori izradili još 2010. godine, postavlja se na školu kako bi se prigodno obilježio hrvatski i svjetski Dan kravate. Šarena kravata krčkih srednjoškolaca sastavljena je od različitih komadića platna spojenih u šarenu cjelinu. Svaki komadić predstavlja jednog učenika, dio razred, a cijela kravata utjelovljuje školu. Njome su kreativni srednjoškolci željeli istaknuti vrijednost zajedništva u različitosti te na mladenački način od kravate stvoriti maštovit proizvod. Kravata je 2010. godine bila postavljena na zgradu negdašnje Vijećnice u starogradskoj jezgri, a učenici su je otad počeli vezivati oko zdenca na krčkoj Veloj placi.
* Svečano otvorenje Mediteranskog vrta - učenici 3.HTT razreda su u četvrtak, 26. listopada 2017. započeli svečanost otvorenja mediteranskog vrta. Učenici su tijekom prošle godine, zajedno s mentoricom prof. Meri Tomašić i razrednicom prof. Zdenkom Stegnjaić, osmislili i realizirali mediteranski vrt smješten ispred ulaza u školu. Profesorice su zajedno s učenicama, kroz niz aktivnosti povezale nastavne sadržaje Praktične nastave i Građanskog odgoja.
* Oboji svijet bojama tolerancije: izrada videouradaka na temu tolerancije i sudjelovanje na natječaju Foruma za slobodu govora. Obilježavanje Međunarodnog dana tolerancije 16. studenoga 2017.
* Obilježavanje Dana sjećanja na žrtvu Vukovara, 18. studenoga 2017.
* Igraj Držića, 30. studenoga 2017. glumci Kazališnog studija iz Rijeke upoznali su sa životom i djelom komediografa Marina Držića (1508.-1567.). učenike prvih i drugih razreda.
* Through experience to competence - Erasmus+ projekt mobilnosti učenika u svrhu obavljanja stručne prakse. Stručnu praksu u Valleti na Malti od 5. studenoga 2017. tijekom 21 dan mobilnosti, obavljalo je 6 hotelijersko turističkih tehničara, 2 kuhara i 2 konobara u pratnji nastavnika Ane Pasarić i Željka Cvitkušića Prije putovanja učenici su prošli stručnu, jezičnu i pedagošku pripremu.
* Projekt UBI IRE? - Provedena je terenska nastava u Klagenfurt, Graz i Beču suradnji s Alpen – Adria – Universitat iz Klagenfurta, te UNI – Graz, od 29. studenoga do 3. prosinca 2017. godine s učenicima gimnazijskog razreda (4.G)

Svrha putovanja bila je upoznavanje učenika s austrijskim modelom studiranja, prednostima i nedostacima istog, upoznavanje sa studijskim programima koje nude austrijski fakulteti, usavršavanje engleskog i njemačkog jezika te razgledavanje lokalnih znamenitosti, povijesnog i kulturnog razvoja gradova uz stručno vodstvo.

* Organizirani izlet na sajam knjiga Interliber povodom Mjeseca hrvatske knjige
* Škola za Afriku - u sklopu projekta Škole za Afriku, u petak 24. studenoga 2017., u školskom holu učenici su rješavali online kviz o poznavanju Afrike.
* SŠHKZ- Škola ambasador EP u Europskom parlamentu - Zastupnica Europskog parlamenta Željana Zovko ugostila je učenice i učenike Srednje škole Hrvatski kralj Zvonimir u Europskom parlamentu u Strasbourgu od 11. do 13. prosinca 2017. godine. Zastupnica Zovko je uputila poziv gostoprimstva tijekom posjeta Školi u listopadu 2017. godine, kada je Srednjoj školi Hrvatski kralj Zvonimir osobno dodijelila status Škole ambasadora Europskog parlamenta.
* Humanitarna prodajna izložba radova učenika pod nazivom „Jer pomoć je najljepši dar“ s ciljem prikupljanja sredstava za nabavu školskog autobusa učenicima u Keniji(humanitarna akcija „70 X 1“ – 70 hrvatskih škola za jedan autobus) održana je u Galeriji Decumanus od 18. do 20. prosinca 2017. Prodavale su se fotografije učenika nastale kao dio projekta Ribanje i ribarsko prigovaranje te učeničke narukvice od konopa izrađene u projektu Afrika. Prilozi su namijenjeni malenome Gabrielu Manceu iz Šila i sirotištu Mali dom u Keniji.

**PR-RAS**

 Ukupni prihodi poslovanja u 2017. godini iznose 7.734.298 kn što je za 242.777 kn više u odnosu na 2016. godinu. Od ukupnih prihoda 6.206.244 kn čine prihodi Ministarstva, 751.535 kn su prihodi Primorsko goranske županije, 275.010 kn prihodi od pomoći JLS, 344.320 kn prihodi od pomoći od državnog proračuna temeljem prijenosa EU sredstava, 20.401 kn tekuće pomoći od HZZO-a, 19.548 kn prihodi za posebne namjene, 3.360 kn prihodi od naknade štete, 1.511 kn prihodi od kamata i 112.369 kn su vlastiti prihodi škole, uključujući i donacije.

Ukupni prihodi poslovanja u 2017. godini povećani su za 3,2%. Na pojedinim pozicijama prihoda došlo je do većih oscilacija u odnosu na 2016. godinu:

* AOP 058 Tekuće pomoći od izvanproračunskih korisnika iznose 20.401 kn i odnose se na prihode za plaćanje doprinosa osobama na stručnom osposobljavanju bez zasnivanja radnog odnosa. Prethodne godine ovi prihodi iznosili su 6.751 kn, te su ove godine za 300% viši.
* AOP 067 tekuće pomoći temeljem prijenosa EU sredstava iznose 344.320 kn i za 4,2 % su viša u odnosu na prethodnu godinu.
* AOP 077 kamate na oročena sredstva i depozite po viđenju iznose 1.511 kn i za 72% su niža u odnosu na 2016. godinu kada su iznosile 5.470 kn
* AOP 116 Ostali nespomenuti prihodi iznose 22.908 kn i za 75% su niži u odnosu na prethodnu godinu. Ovi prihodi uključuju: prihode od naknada štete 3.360 kn i 19.548 kn sufinanciranje službenih putovanja od strane Ministarstva i Agencije
* AOP 126 Prihodi od pruženih usluga iznose 94.682 kn te su za 16,8 % viši u odnosu na 2016. godinu i odnose se na prihode od najma prostora temeljem sklopljenih ugovora ,te od izdavanje duplikata i prijepisa svjedodžbi
* AOP 125 tekuće donacije iznose 17.687 kn, te su za 30,8% niže u odnosu na prethodnu godinu. 4.000 kn su tekuće donacije od trgovačkih društava za eko školu, dok preostali iznos od 13.687 čine donacije od ostalih subjekata izvan proračuna za ugostiteljski nastavni program
* AOP 132 Prihodi od nadležnog proračuna za financiranje rashoda poslovanja su 751.535 kn, te su za 0,3%, odnosno 2.327 kn manji u odnosu na 2016. godinu

Ukupni prihodi od nefinancijske imovine iznose 1,048 kn i identični su kao

prethodne godine.

* AOP 304 Stambeni objekti iznose 1.048 kn, odnose se na prihode od prodanog stana

Ukupni rashodi poslovanja iznose 7.456.236 kn što je za 46.656 kn, odnosno 0,6% više u odnosu na 2016. godinu.

Do većih oscilacija u odnosu na prethodnu godinu došlo je na slijedećim pozicijama:

* AOP 150 plaće iznose 5.108.380 kn, te su veće za 5,3 %, u odnosu na 2016. godinu, budući je tijekom 2017. godine došlo je do povećanja plaća zaposlenika u javnim službama.
* AOP 155 ostali rashodi za zaposlene iznose 225.041 kn te su za 23,4% viši u odnosu na 2016. godinu. Do povećanja je došlo zbog isplate tri otpremnine djelatnicima koji su otišli u mirovinu, te zbog većeg broja ostalih naknada zaposlenicima
* AOP 256 Doprinosi na plaću viši su za 6%. Njihovo povećanje povezano je uz povećanje plaća i naknada zaposlenika

Materijalni rashodi iznose 1.235.227 i za 19,8 % su niži u odnosu na

prethodnu godinu

* AOP 161 Naknade troškova zaposlenima iznose 288.421 kn, te su za 1% manje u odnosu na 2016. godinu
* AOP 166 Rashodi za materijal i energiju iznose 481.301 kn, te su niži za 3,2% u odnosu na 2016. godinu. Unutar ovih rashoda, povećani su rashodi za: uredski materijal 10,5% i materijal i sirovine za 34,8 %, zbog provođenja brojnih vannastavnih programa. Smanjeni su rashodi za: materijal i dijelovi za tekuće i investicijsko održavanje za 19,9%, sitni inventar za 34,7%, službena radna obuća i odjeća za 41,5. Budući smo prethodne godine dodatno ulagali u opremanje ugostiteljskog praktikuma i uređenje nove učionice za strojarska zanimanja ove godine došlo je do značajnijeg smanjenja na ovim pozicijama.

Rashodi za usluge iznose 268.660 kn, te su za 56,9% niži u odnosu na 2016.

godinu.

* AOP 175 Rashodi za usluge iznose 79.893 kn i za 36,9% su niži u odnosu na prethodnu godinu. Prethodne godine realizirana su dva programa mobilnosti u zemlje EU, dok je ove godine započet 1 novi program koji se nastavlja kroz dvije godine
* AOP 176 Usluge tekućeg i investicijskog održavanja iznose 33.701 kn i niže su za 55,7%. Rashodi su niži iz razloga što smo prethodne godine uređivali novu učionicu te su troškovi bili znatno viši
* AOP 178 Komunalne usluge iznose 45.543 kn. Niže su za 25,7% zbog nižih troškova dimnjačarskih usluga koji su odrađeni u siječnju 2018. umjesto u prosincu 2017. zbog nemogućnosti izvođača da nam organizira uslugu u vrijeme školskih praznika.
* AOP 180 Zdravstvene i veterinarske usluge su 11.125 kn i niže su za 44,9%. Prošle godine većina djelatnika upućena je na obvezni sistematski pregled koji se provodi svakih nekoliko godina
* AOP 181 intelektualne i osobne usluge su 60.553 kn. Niže su za 77,9 % u odnosu na 2016. godinu. Prošle godine ovi su rashodi bili znatno viši zbog organizacije nagradnog putovanja naših učenika u Strsbourg
* AOP 183 ostale usluge iznose 27.970 kn i za 48,4% su niže od prethodne godine. Prethodne godine ovi troškovi su bili viši zbog tiskanja ljetopisa
* AOP 184 Naknade troškova osobama izvan radnog odnosa su 135.059 dok su prošle godine iznosili 6.821 kn. 18.734 Kn su troškovi dvije osobe na stručnom osposobljavanju bez zasnivanja radnog odnosa , a preostali dio su troškovi za učenike sudionike mobilnosti unutar odobrenog EU programa KA-102
* AOP 185 ostali nespomenuti rashodi poslovanja iznose 61.786 kn i niži su za 49,3 %. Premije osiguranja smanjene su za 16% zbog manjeg broja osoba uključenih u programe mobilnosti; troškovi reprezentacije iznose 4.159 kn te su viši za 23,4%; Pristojbe i naknade su 22.028 kn, te su niže za 7,1 % zbog troškova sudskih pristojba koje smo imali prošle godine; Ostali nespomenuti rashodi poslovanja su 14.369 i niži su za 79,8 %
* AOP 193 Financijski rashodi iznose 3.161 kn. 2.313 kn su bankarske usluge i usluge platnog prometa koji su viši za 12,6% u donosu na prethodnu godinu zbog više ino plaćanja. 848 Kn su negativne tečajne razlike do kojih je došlo zbog plaćanja računa dobavljačima u unutar EU, a sve u svrhu realizacije programa mobilnosti učenika.

Ukupni rashodi za nabavu nefinancijske imovine su 271.581 kn što je za

143.161 kn više od prošle godine. Do većih oscilacija u odnosu na prethodnu godinu došlo je na slijedećim pozicijama:

* AOP 360 Postrojenja i oprema iznose 270.878 kn i za 215,4% su viši u odnosu na 2016. godinu. Do znatno povećanja došlo je zbog nabavke informatičke opreme za novi projekt Škole: „Pametna učionica“
* AOP 382 nematerijalna imovina iznosi 703 Kn, i odnosi se na ulaganja u računalne programe. Prošle godine na ovoj pozicije bila je nula

U 2017. godini ukupni prihodi i primici iznose 7.735.346 Kn, a ukupni rashodi i izdaci 7.724.817.000 kn te je realiziran višak u iznosu od 7.529 kn., Od prethodne godine prenesen je višak sredstava u iznosu od 66.854 kn te 31.12. 2017. godine imamo višak sredstava raspoloživih u idućem razdoblju u iznosu od 74.383 kn.

**BILANCA**

Vrijednost dugotrajne imovine u 2017. godini smanjena je za 1,7% u odnosu na 2016. godinu, dok je vrijednost sitnog inventara povećana za 12,3 %.

Od računalne opreme tijekom 2017. godine nabavili smo: 4 projektora, 4 stolna računala, 1 prijenosno računalo, 2 monitora, 1 printer. Nabavljena je oprema za novu – „Pametnu učionicu“ ( pametna ploča, projektor, 30 tableta , računalo, stolovi i stolice, metalni ormar). Za ugostiteljski praktikum nabavili smo aparat za kavu, perilicu rublja, vakumsko kuhalo. Za knjižnicu je nabavljen novi računalni program. Kroz projekt Mediteranski vrt nabavljene su tri klupe za školsko dvorište.

 Napominjemo kako nam je PGŽ putem javne nabave samostalno sanirala dio krovišta Škole iznad dvorane koji je prokišnjavao.

Stanje novčanih sredstava na dan 31.12.2017. iznosi 398.776 kn. 11.605 kn su potraživanja od HZZO-a za naknade bolovanja, 25.829 kn su potraživanja za fakturirane usluge najma školske dvorane i marendarija, a 46.143 kn su potraživanja od prodaje nefinancijske imovine (po osnovi prodanog stana). Kontinuirani rashodi budućih razdoblja iznose 519.283 kn i odnose se na plaću i naknade zaposlenika za prosinac 2017. godine.

Ukupne obveze iznose 885.311 kn, dok vlastiti izvori iznose 11.835.100 kn.

**OBVEZE**

Stanje obveza 1. siječnja 2017. godine iznosi 637.502 kn. U izvještajnom razdoblju od 01. siječnja do 31. prosinca 2017. godine povećane su obveze za 8.356.055 kn. Podmirene obveze u navedenom razdoblju su 8.108.246 kn te je stanje obveza 31.prosinca 2017. godine 885.311 kn. Od toga 508.613 kn su obveze za zaposlene, 39.114 kn su obveze za materijalne rashode, 175 kn obveze za financijske rashode i 337.409 kn ostale tekuće obveze.

**IZVJEŠTAJ O PROMJENAMA U VRIJEDNOSTI I OBUJMU**

**IMOVINE I KAPITALA**

U razdoblju od 01. siječnja do 31. prosinca 2017. godine nije bilo

promjena u vrijednosti i obujmu imovine i obveza.